

LĒMUMS

Ādažos, Ādažu novadā

2024. gada 27. decembrī **Nr.** **517**

**Par dalību Modernizācijas fonda finansēto projektu atklātajā konkursā “Energoefektivitātes paaugstināšana transporta sektorā – atbalsts elektromobiļu un to uzlādes infrastruktūras ieviešanai”**

Ādažu novada pašvaldība 2024. gada 25. novembrī saņēma Klimata un enerģētikas ministrijas vēstuli (pašvaldības reģ. Nr. ĀNP/1-11-1/24/6373) par iespēju pieteikties uz finansējumu Modernizācijas fonda finansēto projektu atklātajā konkursā “Energoefektivitātes paaugstināšana transporta sektorā – atbalsts elektromobiļu un to uzlādes infrastruktūras ieviešanai” (turpmāk – Konkurss) ietvaros. Konkursu administrē SIA “Vides investīciju fonds”.

Konkursa mērķis ir veicināt siltumnīcefekta gāzu emisiju samazināšanu, atbalstot elektromobiļu iegādi un elektromobiļu uzlādes punktu infrastruktūras izveidi Latvijā. Tā ietvaros atbalsts tiks sniegts elektromobiļu un to uzlādes infrastruktūras ieviešanai, tostarp, aprīkojot ar saules vai vēja elektrostaciju elektroenerģijas ražošanai pašpatēriņam.

Projekta iesniegumu var iesniegt arī pašvaldības. Pieejamais Modernizācijas fonda finansējums ir 5 000 000 *euro*, tai skaitā 1 000 000 *euro* – pašvaldībām un tiešās pārvaldes iestādēm. Atbalsts vienam elektromobilim ir no 5 000 *euro* līdz 15 000 *euro* atkarībā no elektromobiļa kategorijas. Maksimālais pieejamais Modernizācijas fonda finansējums vienai pašvaldībai ir 100 000 *euro*.

Projektu ietvaros tiek atbalstītas šādas aktivitātes:

1. jaunu M1 (pasažieru transports līdz 8 sēdvietām), N1 (komerctransports ar kravnesību līdz 3,5 tonnām), M2 (pasažieru transports ar vairāk par 8 sēdvietām ar kopējo masu mazāk kā 5 tonnas) vai N2 (komerctransports ar kravnesību 3,5-12 tonnas) kategorijas elektromobiļu iegāde vai līzings (vismaz uz 12 mēnešiem);
2. elektromobiļu uzlādes infrastruktūras izveide ar uzlādes punkta izejas jaudu, kas atbilst konkursa ietvaros iegādātā M1, N1, M2 vai N2 elektromobiļa darbības nodrošināšanai;
3. inženiertehnisko sistēmu un iekārtu izveidošana, kas ražo vai uzkrāj enerģiju no atjaunīgajiem energoresursiem (turpmāk – AER);
4. projekta iesniedzēja īpašumā esošo transportlīdzekļu norakstīšana, kas aprīkoti ar iekšdedzes dzinēju un darbināms ar fosilo degvielu, nododot apstrādes uzņēmumam;
5. komunikācijas un vizuālās identitātes prasību nodrošināšanas pasākumi.

Atbalsta intensitāte pašvaldībām nepārsniedz 25 % no elektromobiļa attiecināmajām izmaksām un 85% no elektromobiļu uzlādes infrastruktūras un inženiertehnisko sistēmu un iekārtu attiecināmajām izmaksām, kas ražo vai uzkrāj enerģiju no AER. Projekta iesniedzējam maksimālais pieejamais Modernizācijas fonda finansējums:

1. vienam M1 kategorijas elektromobilim – līdz 5 000 *euro* no attiecināmajām izmaksām;
2. vienam N1 kategorijas elektromobilim – līdz 7 500 *euro* no attiecināmajām izmaksām;
3. vienam M2 un N2 kategorijas elektromobilim – līdz 15 000 *euro* no attiecināmajām izmaksām.

Projektu pieteikumi jāiesniedz līdz 08.01.2025. Apstiprinātā projekta īstenošanas periods ir 18 mēneši no līguma spēkā stāšanās dienas. Finansējumu var saņemt pēc pilnībā īstenota projekta un iesniegtā projekta īstenošanas pārskata apstiprināšanas.

Pašvaldības aģentūras “Carnikavas komunālserviss” (turpmāk – Aģentūra) rīcībā ir 41 transportlīdzekļu vienības, kas tiek izmantotas pašvaldības autonomo funkciju īstenošanai un pašvaldības struktūrvienību darba nodrošināšanai. Vidējais autoparka vecums – 11,5 gadi. Aptuveni 90 % no kopējā degvielas patēriņa veido dīzeļdegviela un 10 % – benzīns. Neviens transportlīdzeklis nav elektroauto. Tuvāko gadu laikā būs nepieciešams nomainīt 3 M1 kategorijas transportlīdzekļus.

Ņemot vērā iespēju ar Eiropas Savienības līdzfinansējumu iegādāties elektroauto, Ādažu novada pašvaldība plāno iesniegt pieteikumu viena M1 kategorijas elektromobiļa iegādei.

Projekts atbilst novada Attīstības programmas (2021.-2027.) vidējā termiņa prioritātēm:

* “VTP3: Attīstīta, droša un mobila satiksmes infrastruktūra”, rīcības virzienam “RV3.2: Mobilitātes attīstība” (uzdevumiem “U3.2.2: Izbūvēt, labiekārtot un atjaunot stāvvietas” un “U3.2.4: Veicināt dabai draudzīga transporta izmantošanu”, pasākumiem “C3.2.2.2. Mobilitātes punkta infrastruktūras izveidošana Rīgas metropoles areālā – “Carnikava”” un “Ā3.2.4.1. Dabai draudzīgu pārvietošanās veidu attīstība, t.sk. elektroauto uzlādes staciju izbūve pie pašvaldības, sabiedriskas nozīmes un daudzdzīvokļu ēkām”);
* “VTP6: Klimatneitrāla enerģijas izmantošana un ģenerācija” rīcības virzienam “RV6.1: Energoefektivitāte” (uzdevumam “U6.1.2: Īstenot citus energoefektivitātes pasākumus”, pasākumam “Ā6.1.2.5. Elektromobiļu vai citu videi draudzīgu transportlīdzekļu iegāde”), rīcības virzienam “RV6.2: Atjaunojamo energoresursu plašāka izmantošana” (uzdevumiem “U6.2.1: Veicināt efektīvu atjaunojamo energoresursu izmantošanu” un “U6.3.1: Veicināt ilgtspējīgus transporta un mobilitātes risinājumus”, pasākumiem “Ā6.2.1.2. Energoefektivitātes un AER pasākumi ūdens saimniecībā”, “C6.3.1.3. un Ā6.3.1.3. Elektroauto infrastruktūras attīstība un uzlādes punktu ierīkošana” un “C6.3.1.4. Videi draudzīga novada apmeklētāju pārvietošanās un autostāvvietu ierīkošana”);
* “VTP7: Uzņēmējdarbības vajadzībām pielāgota novada teritorija” rīcības virzienam “RV7.1: Prioritāro industriālo, komerciālo un lauksaimniecības teritoriju noteikšana, pašvaldības līdzdarbība šo teritoriju attīstībā, daudzpusīgas uzņēmējdarbības attīstība” (uzdevumam “U7.1.5: Atbalstīt videi draudzīgu tehnoloģiju ieviešanu un izmantošanu industriālajā un lauksaimnieciskajā ražošanā”, pasākumiem “Ā7.1.5.1. un C7.1.5.1. Videi draudzīgu tehnoloģiju, enerģijas ražošanas un alternatīvas elektroenerģijas ieguves veidu izpēte un ieviešana industriālajā un lauksaimnieciskajā ražošanā Ādažu novadā”).

Projekts atbilst Ādažu novada Ilgtspējīgas enerģētikas un klimata rīcības plānam līdz 2030. gadam: pasākumam pašvaldības infrastruktūras uzlabošanā: “7. Elektromobiļu vai citu videi draudzīgu transportlīdzekļu iegāde”, pasākumam transporta sektorā: “3. Elektroauto infrastruktūras attīstība un uzlādes punktu ierīkošana”, un pasākumam enerģijas ražošanas un citos pakalpojuma sektoros: “4. Pāreja uz AER rūpniecības un pakalpojuma sektoros”.

Pamatojoties uz Pašvaldību likuma 4. panta pirmās daļas 22. punktu, Ministru kabineta 05.11.2024. noteikumu Nr. 701 “Modernizācijas fonda finansēto projektu atklāta konkursa “Energoefektivitātes paaugstināšana transporta sektorā – atbalsts elektromobiļu un to uzlādes infrastruktūras ieviešanai” nolikums” 65. pantu, Projektu uzraudzības komisijas 09.12.2024. atzinumu, kā arī Finanšu komitejas 18.12.2024. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Modernizācijas fonda finansēto projektu atklātajā konkursā “Energoefektivitātes paaugstināšana transporta sektorā – atbalsts elektromobiļu un to uzlādes infrastruktūras ieviešanai”, paredzot vienu M1 kategorijas elektromobiļa iegādi.
2. Pašvaldības aģentūras “Carnikavas aģentūra” direktoram iekļaut lēmuma 1. punkta izpildei nepieciešamos izdevumus 43 000,00 *euro* vērtībā aģentūras 2025. gada budžeta tāmes projektā.
3. Pašvaldības Centrālās pārvaldes Attīstības un projektu nodaļai:
   1. sadarbībā ar pašvaldības aģentūru “Carnikavas komunālserviss” līdz 08.01.2025. organizēt projekta pieteikuma izstrādi un iesniegšanu SIA “Vides investīciju fonds”, kā arī koordinēt projekta īstenošanu tā apstiprināšanas gadījumā;
   2. papildināt Ādažu novada Attīstības programmas (2021.-2027.) Rīcības plāna uzdevuma “U6.1.2: Īstenot citus energoefektivitātes pasākumus” pasākuma “Ā6.1.2.5. Elektromobiļu vai citu videi draudzīgu transportlīdzekļu iegāde (ĀNIEKRP pasākums Nr.3.2.7.)” iznākuma rādītāju aprakstu, izsakot to šādā redakcijā: “Iepērkot jaunus transportlīdzekļus (it īpaši tām iestādēm, kas to izmanto pārvietošanai novada teritorijā) un/vai izvērtējot esošo transportlīdzekļu nepieciešamību un lietojumu, tiks apzinātas iespējas iepirkt elektromobiļus vai citus videi draudzīgākus transportlīdzekļus. Šis pasākums ir īstenojams kopā ar ĀNIEKRP 3.2.2.pasākumu. Īstenots projekts konkursa “Energoefektivitātes paaugstināšana transporta sektorā – atbalsts elektromobiļu un to uzlādes infrastruktūras ieviešanai” ietvaros”.
4. Pašvaldības domes priekšsēdētājai parakstīt ar projekta pieteikuma izstrādi un īstenošanu saistītos dokumentus.
5. Pašvaldības izpilddirektoram organizēt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU